Adityawarman

**Adityawarman** adolah palanjuik dari Dinasti Mauli panguaso Karajaan Malayu nan sabalunnyo baibu kota di Dharmasraya. Manuruik manuskrip palewaannyo, Adityawarman manjadi panguaso di Malayapura atau *Kanakamedini* pado taun 1347 nan bagala **Maharajadiraja Srīmat Srī Udayādityawarma Pratāpaparākrama Rājendra Maulimāli Warmadewa**, nan di kudian ari ibu kota dari karajaan ko pindah ka daerah darek Minangkabau, iolah Pagaruyuang, Tanah Data.

## Asa usua
Manuruik Batu basurek Kuburajo, Adityawarman adolah puto dari *[[Adwayawarman]]*. Akan tetapi, dalam Batu basurek Bukit Gombak disabuikkan bahasonyo Adityawarman adolah puto dari *Adwayadwaja*. Namo iko saroman jo namo salah saurang pajabaik pantiang Karajaan Singasari (*Rakryān Mahāmantri Dyah Adwayabrahma*) nan pado taun 1286 maanta Arca Amoghapasa untuak dipaek di Dharmasraya sabagai hadiah dari Raja Singasari Kertanagara ka bakeh Rajo Malayu Srimat Tribhuwanaraja Mauli Warmadewa.

Adityawarman dalam *[[Pararaton]]* dan *Kidung Panji Wijayakrama* disabuik jo namo *Tuhan Janaka* nan bagala *Mantrolot Warmadewa*. Mandehnyo banamo Dara Jingga puti Karajaan Malayu di Dharmasraya. Dara Jingga basamo adiaknyo Dara Petak ikuik basamo tim Ekspedisi Pamalayu nan baliak ka Jawa pado taun 1293. Ahli waris Kertanagara nan banamo Raden Wijaya maambiak Dara Petak sabagai paramasuri dan bahasonyo Dara Jingga *sira alaki dewa*, yaitu balaki ka saurang “dewa” (bangsawan).

## Peran di Majapahit
Manuruik sabagian sijarawan Adityawarman dilahiaan jo digadangan di Majapahit pado masa pamarentahan Raden Wijaya (1294–1309). Manuruik *[[Pararaton]]*, rajo kaduo Majapahit, yaitu Jayanagara, adolah putra Raden Wijaya nan lahia dari Dara Petak. Dengan demikian, hubungan antaro Adityawarman jo Jayanagara adolah saudara sepupu sasamo cucu rajo Malayu dari Karajaan Dharmasraya. Dari versi lain, mereka disabuikan juo saudara saayah sasamo anak Raden Wijaya alias Kertarajasa Jayawardana.

Dengan hubungan kakaluargaan nan baitu dakek, mako katiko Jayanagara manjadi rajo, Adityawarman dikirim sabagai duta besar Majapahit untuak Tiongkok salamo duo kali yaitu pado taun 1325 dan 1332. Dalam kronik Dinasti Yuan, inyo disabuik dengan namo *Sengk'ia-lie-yu-lan*. Pangiriman utusan iko manunjuakan adonyo usaho pardamaian antaro Majapahit dengan bangsa Mongol, sasudah tajadinyo parsalisihan jo paparangan pado maso Singhasari dan zaman Raden Wijaya.

## Kontroversi
### Identifikasi jo Arya Damar
Arya Damar adolah tokoh dalam *Kidung Pamacangah* dan Babad Arya Tabanan, yaitu sabagai Bupati Palembang nan bajaso mambantu Gajah Mada manaklukan Bali pado taun 1343. Di dalam Babad Arya Tabanan, dicaritoan bahasonyo Arya Damar adolah katurunan bangsawan (wangsa ksatria, bahasa Bali: *arya*) nan barasa dari Kediri. Sijarawan Prof. C.C. Berg manganggapnyo identik jo Adityawarman.

### Identifikasi jo Akarendrawarman
Manuruik analisis sumber primer takah Desawarnana, Pararaton, jo batu-batu basurek di Jawa Timur maupun di Sumatera Barat, Profesor Uli Kozok maraguan kalau Adityawarman putra langsuang Dara Jingga. Dalam Desawarnana dikatoan bahasonyo Dara Jingga malahiaan anak nan kudian hari manjadi rajo di Malayu. Dara Jingga tibo di Jawa pado taun 1292, dan batu basurek Adityawarman patamo bertarikh 1347. Manuruik Kozok, putra Dara Jingga bukan Adityawarman malainkan pandahulunyo, barangkali Akarendrawarman.

### Hubungan jo Karajaan Pagaruyuang
Dari babarapo batu basurek paninggalan Adityawarman, memang alun ado basobok kato-kato *[[Kerajaan Pagaruyung|Pagaruyung]]*, baitu pulo tambo nan ado pado masyarakaik juo indak sacaro jaleh manyabuikan namo dari raja mereka, dalam hal iko namo Adityawarman itu surang. Namun, nan pasti Adityawarman memang manjadi rajo di wilayah Pagaruyuang, dari salah ciek batu basureknyo manyabuikan bahasonyo inyo sabagai *Suravasawan* atau *Tuan Surawasa*. Surawasa baubah tutua manjadi Suruaso, sabuah nagari nan basampadanan jo Nagari Pagaruyuang kini.

## Pamarentahan Malayapura
Saudah mamindahan pusek pamarentahan ka daerah padalaman Minang, Adityawarman manyusun sistem pamarentahannyo mirip jo sistem pamarentahan nan ada di Majapahit pado masa itu dan manyasuaiannyo jo karakter dan struktur kakuasaan Karajaan Dharmasraya jo Sriwijaya nan pernah ado pado masyarakaik satampek. Di ma ibu kota diparentah sacaro langsuang dek Raja, samantaro daerah pandukuang tetap diparentah dek datuk satampek.

Parbandingan sistem pamarentahan di Majapahit jo sistem pamarentahan Adityawarman:

## Silsilah Adityawarman
Di bawah iko adolah salisilah Adityawarman.

## Rujuakan



## Caliak pulo
* Karajaan Pagaruyuang
* Karajaan Dharmasraya
* Karajaan Sriwijaya
* Karajaan Singhasari
* Karajaan Majapahit